
VENDIM
Nr. 298, datë 17.11.2025

MBI DISA NDRYSHIME NË VENDIMIN E BORDIT TË ERE-s NR. 176, DATË 4.11.2020, “MBI LICENCIMIN E SHOQËRISË ‘KOKA & ERGI ENERGY STAVEC’ SH.P.K., NË VEPRIMTARINË E PRODHIMIT TË ENERGJISË ELEKTRIKE NGA HEC ‘STAVEC’, ME KAPACITET TË INSTALUAR 6250 kw”

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 113, të ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 17.11.2025, mbasi shqyrtoi relacionin e përgatitur nga Drejtoria e Politikave të Burimeve të Rinovueshme, me nr. 2870 prot., datë 14.11.2025,  “Mbi disa ndryshime në vendimin e Bordit të ERE-s nr. 176, datë 4.11.2020, “Mbi licencimin e shoqërisë ‘Koka & Ergi Energy Stavec’ sh.p.k., në veprimtarinë e prodhimit të energjisë elektrike nga HEC ‘Stavec’, me kapacitet të instaluar 650 kw”,
konstatoi se:
1. Të dhëna mbi shoqërinë “Koka & Ergi Energy Stavec” sh.p.k.:
- Bordi i ERE-s, me vendimin nr. 176, datë 4.11.2020, ka vendosur të licencojë shoqërinë “Koka & Ergi Energy Stavec” sh.p.k. në veprimtarinë e prodhimit të energjisë elektrike nga HEC “Stavec” me kapacitet të instaluar 6520 kw, për një afat 23-vjeçar.
- Në pikën 2 të vendimit të 176/2023 përcaktohet, se: “Shoqëria ‘Koka & Ergi Energy Stavec’ sh.p.k. të bëjë me dije ERE-n mbi ecurinë e procesit të aplikimit për rinovim në çdo rast aplikimi, si dhe të depozitojë në ERE çdo dokument/leje që i nënshtrohet procedurës së rinovimit, jo më vonë se 1 muaj pas rinovimit të tyre”.
- Gjithashtu, në pikën 3 të këtij vendimi përcaktohet, se: “Me plotësimin e afatit dhe kushteve të parashikuara në pikën 2 të këtij vendimi, ERE rezervon të drejtën e rishikimit të këtij vendimi”. 
2. Korrespondenca dhe dokumentacioni i depozituar nga shoqëria:
- Pika 2 e vendimit të Bordit të ERE-s nr. 176, datë 4.11.2020, i është referuar rinovimit të kontratës së qirasë, e cila është e vlefshme deri në vitin 2043, si dhe lejes së përdorimit të burimit ujor me afat vlefshmërie deri më 10.8.2025.
- Për sa i përket rinovimit të kontratës së qirasë,  në vijim të ndryshimeve të miratuara me vendimin e Bordit të ERE-s nr. 220, datë 1.9.2022, në rregulloren “Për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar, është riformatuar neni 9 i rregullores “Formati dhe dokumentacioni për aplikim”, duke shfuqizuar germën “g”, të pikës 2, të këtij neni, e cila përcaktonte se në dokumentacionin juridik, administrativ dhe pronësor të paraqitur për aplikim përfshihen dhe dokumentet që vërtetojnë pronësinë e aplikuesit në zonat ku do të shtrihet projekti. 
- Në lidhje me rinovimin e lejes së përdorimit të burimit ujor, e cila ka pasur afat vlefshmërie deri më 10.8.2025, shoqëria “Koka & Ergi Energy Stavec” sh.p.k., me shkresën e protokolluar në ERE me nr. 1765 prot., datë 15.8.2024, ka paraqitur një kërkesë lidhur me modifikimin e licencës së prodhimit të energjisë elektrike. Ndër dokumentacionin e paraqitur bashkëlidhur këtij aplikimi, ndodhet edhe leja për përdorim burimi ujor sipërfaqësor me nr. 27 prot., datë 7.11.2022, e miratuar me vendim të Këshillit të Basenit Ujor Mat, nr. 26, datë 12.10.2022, e cila e ka periudhën e vlefshmërisë sipas kontratës së koncesionit. Subjekti ka rinovuar lejen e përdorimit të burimit ujor brenda afatit të vlefshmërisë dhe kjo leje është e vlefshme përgjatë gjithë periudhës së licencimit.
3. Analiza ligjore dhe vlerësimi:
- Shoqëria është realizuar për të gjithë periudhën e licencimit si në rastin e lejes së përdorimit të burimit ujor, si në rastin e kontratës së qirasë që nuk është më kërkesë e rregullores për licencim, kështu vlerësohet se kushti është i përmbushur nga shoqëria dhe për rrjedhojë duhet shfuqizuar. 
- Me shfuqizimin e këtij kushti, atëherë duhet të shfuqizohet dhe pika 3 e vendimit 176/2020, e cila përcakton se ky vendim është objekt rishikimi në kuadër të plotësimit të kushtit të përcaktuar në pikën 2.
4. Nevoja për ndryshimin e vendimit
- Në mbështetje të nenit 113 të ligjit nr. 44/2015, “Kodi i Procedurave Administrative i Republikës së Shqipërisë”, i cili parashikon se një akt administrativ mund të ndryshohet, shfuqizohet apo anulohet, kryesisht nga organi publik që ka kompetencë për ta nxjerrë atë, vlerësohet që pikat 2 dhe 3 të vendimit të Bordit të ERE nr. 176, datë 4.11.2020, duhet të shfuqizohen pasi “Koka & Ergi Energy Stavec” sh.p.k. ka përmbushur kushtin përkatës dhe duhet të reflektohet situata aktuale e realizimit të projektit.
Për gjithë sa më sipër, Bordi i ERE-s
VENDOSI:

1. Pikat 2 dhe 3 të vendimit të ERE-s nr. 176, datë 4.11.2020, shfuqizohen.
2. Drejtoria e Politikave të Burimeve të Rinovueshme të njoftojë shoqërinë “Koka & Ergi Energy Stavec” sh.p.k., Ministrinë e Infrastrukturës dhe Energjisë, “OSSH” sh.a. dhe “ALPEX” sh.a., lidhur me vendimin e Bordit të ERE-s.
Ky vendim hyn në fuqi menjëherë.
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

